Document ID: 32009D0540

ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Ιουλίου 2009
σχετικά με την τροποποίηση της απόφασης 2002/253/ΕΚ για τη διατύπωση ορισμών των κρουσμάτων για την αναφορά της γρίπης A(H1N1) στο κοινοτικό δίκτυο
[κοινοποιηθείσα υπό τον αριθμό Ε(2009) 5465]
(Κείμενο που παρουσιάζει ενδιαφέρον για τον ΕΟΧ)
(2009/540/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση αριθ. 2119/98/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 1998, για τη δημιουργία δικτύου επιδημιολογικής παρακολούθησης και ελέγχου των μεταδοτικών ασθενειών στην Κοινότητα (1), και ιδίως το άρθρο 3 στοιχείο γ),
Εκτιμώντας τα ακόλουθα:
(1)
Σύμφωνα με το άρθρο 2 της απόφασης 2002/253/ΕΚ της Επιτροπής, της 19ης Μαρτίου 2002, για τη διατύπωση ορισμών των κρουσμάτων για την αναφορά των μεταδοτικών νόσων στο κοινοτικό δίκτυο, σύμφωνα με την απόφαση αριθ. 2119/98/ΕΚ του Ευρωπαϊκού Κοινοβουλίου και του Συμβουλίου (2), οι ορισμοί των κρουσμάτων που αναφέρονται στο παράρτημα της εν λόγω απόφασης θα πρέπει να επικαιροποιηθούν στο βαθμό που είναι αναγκαίος με βάση τα πλέον πρόσφατα επιστημονικά στοιχεία.
(2)
Η απόφαση 2009/363/ΕΚ της Επιτροπής, της 30ής Απριλίου 2009, για τροποποίηση της απόφασης 2002/253/ΕΚ για τη διατύπωση ορισμών των κρουσμάτων για την αναφορά των μεταδοτικών νόσων στο κοινοτικό δίκτυο, σύμφωνα με την απόφαση αριθ. 2119/98/ΕΚ του Ευρωπαϊκού Κοινοβουλίου και του Συμβουλίου (3) εισήγαγε έναν νέο ορισμό κρούσματος αναφορικά με την πρόσφατη εκδήλωση ενός νέου ιού γρίπης στη Βόρεια Αμερική και την πρόσφατη εμφάνιση κρουσμάτων σε πολλά κράτη μέλη.
(3)
Στο μεταξύ, η Παγκόσμια Οργάνωση Υγείας όρισε επίσημα την τρέχουσα νόσο με τον όρο «Γρίπη Α(Η1Ν1)». Επομένως, είναι αναγκαίο να επικαιροποιηθεί η απόφαση 2002/253/ΕΚ ώστε να χρησιμοποιεί τον όρο αυτό αντί της ονομασίας που δόθηκε στον ιό με την απόφαση 2009/363/ΕΚ.
(4)
Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής που συγκροτήθηκε βάσει του άρθρου 7 της απόφασης αριθ. 2119/98/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα της απόφασης 2002/253/ΕΚ, η επικεφαλίδα «ΝΕΟΣ ΙΟΣ ΓΡΙΠΗΣ A(H1N1) [Ο ΛΕΓΟΜΕΝΟΣ ΙΟΣ ΤΗΣ ΓΡΙΠΗΣ ΤΩΝ ΧΟΙΡΩΝ A(H1N1) ΚΑΙ ΙΟΣ ΤΗΣ ΜΕΞΙΚΑΝΙΚΗΣ ΓΡΙΠΗΣ] (1)» αντικαθίσταται από την επικεφαλίδα «ΓΡΙΠΗ Α(Η1Ν1)».
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 10 Ιουλίου 2009.

Labels: 12
0